​מדינת ישראל דורגה בדירוג הראשון בדו"ח מחלקת המדינה של ארצות הברית הסוקר את המאבק בסחר בבני אדם, בפעם החמישית ברציפות. הדו"ח, המתפרסם מדי שנה החל משנת 2001, מחלק את מדינות העולם לשלוש רמות - בהתאם לרמת העמידה ופעילותן למיגור התופעה. שרת המשפטים, איילת שקד: ישראל תמשיך להוביל את המלחמה נגד סחר בבני אדם ותקפיד על מתן זכויות פרט לאזרחיה ולמי שבא בשעריה.
​במשך יותר מעשור דורגה מדינת ישראל בדירוג השני, עד שביוני 2012 דורגה לראשונה בדירוג הראשון, בו כלולות מדינות העומדות בסטנדרטים המינימאליים לגבי המאבק בסחר בבני האדם. מאז, מדינת ישראל שומרת על הישג זה.
לפי הדו"ח ישראל פועלת בצורה נמרצת ונחושה בשלושה מישורים עיקריים: מניעת התופעה, אכיפה כלפי העבריינים, וסיוע לנפגעי העבירה.
234 חקירות פליליות רלוונטיות, מהן 23 הנוגעות לקטינים.
שיתוף פעולה עם רוסיה בחקירת פשעים חוצי-גבולות בתחום הסחר למטרות מין.
הליכים פליליים שננקטו כנגד רכישת שירותי מין מקטינים.
שני מקלטים לקורבנות סחר, דירות מעבר לקורבנות, מרכזי יום, שישה מרכזי טיפול בקטינים קורבנות עבירות מין ונוער בסיכון.
מתן שירותי סיוע משפטי, שיקום והגנה לקורבנות סחר.
מדינת ישראל סיפקה במהלך שנת 2015, סיוע משפטי בחינם ל-132 קורבנות, באמצעות האגף לסיוע משפטי במשרד המשפטים.
אשרות שהייה המאפשרות לקורבנות סחר עבודה ושיקום.
מודגש כי כל ההגנות הללו אינן מותנות בשיתוף פעולה עם רשויות אכיפת החוק.
הקמתה מחדש של וועדת המשנה של הכנסת למאבק בסחר בנשים ועוד.
שרת המשפטים, איילת שקד: "סחר בבני אדם הוא מעשה פסול שלא יכירנו במדינה חופשית. ישראל תמשיך להוביל את המלחמה נגד סחר בבני אדם ותקפיד על מתן זכויות פרט לאזרחיה ולמי שבא בשעריה. עבדות מודרנית - לא אצלנו".
מנכ"לית משרד המשפטים, אמי פלמור, העומדת בראש ועדת המנכ"לים למאבק בסחר בבני אדם ומונתה לאחרונה על ידי שרת המשפטים לעמוד בראש צוות בינמשרדי למאבק בצריכת הזנות: "משרד המשפטים גאה בפעילות היחידה לתיאום המאבק בסחר בבני אדם ומתברך בה. כפי שהבטחתי בדיון בכנסת, היחידה תרכז את הדיווח למחלקת המדינה האמריקנית בנושא, ובמקום להיות גורם המעביר דיווח לאחרים, תהפוך בעצמה להיות הגורם אליו מדווחים, ותגבר השפעתה".